Sørbråten (Hole)

Sørbråten er et småbruk i Hole kommune, noe nord for Utøya på østsiden av Tyrifjorden. Under terrorangrepet på Utøya den 22. juli 2011 rykket flere båteiere ut fra området ved Sørbråten for å bistå AUF-medlemmer som hadde lagt på svøm. Enkelte båter var helt inne på Utøya og hentet ut flyktninger.

Spontant minnested
På Lien (Lia) sør for Utvika, oppsto spontant et minnested. Her er en mindre busslomme og busstopp med et flatt svaberg og flott utsikt mot Utøya. Biler og busser stanset og folk la ned blomster og fotograferte. Beboerne i området mente at aktiviteten var plagsom og til tider trafikkfarlig. På eget initiativ flyttet de det midlertidige minnesmerket til rasteplassen ved E16 i begynnelsen av mai 2014.

Statens minnested, «Memory wound»
Den 3. april 2013 offentliggjorde Fornyings-, administrasjons- og kirkedepartementet at Sørbråten var valgt som tomt for minnestedet i Hole kommune.

Våren 2013 inngikk staten en leieavtale med grunneier om leie av minnested for 50 år med en månedlig leie på ca kr 22000.
I august 2013 utlyste staten en konkurranse om utformingen av et minnested ved Sørbråten. Vinner Jonas Dahlberg  med «Memory wound» ble utropt som vinner den 27. februar 2014. Dahlbergs forslag innebærer en 3,5 meter bred gjennomskjæring av odden ved Sørbråten. Innfelt i snittet planlegges et lite publikumsgalleri. I fjellet på motsatt side av snittet er tenkt inngravert navnene på de omkomne på Utøya. I tilknytning til minnestedet planlegges parkering for ca 46 personbiler og 4 busser.  Minnestedet og adkomsstien tenkes lyssatt slik at det kan besøkes også i mørke.

Illustrasjoner av minnestedet viser et snitt som minner om solid granitt, men dette finnes ikke på odden. Enkelte geologer omtalte odden som «En grushaug forkledd som en kolle». Uthentet stein fra Sørbråten er er tenkt benyttet i et minnesmerke ved regjeringskvartalet, det første angrepsmålet den 22. juni. 

Beboere på Sørbråten ønsker ikke dette i sitt nærområde og forsøker rettssak mot staten for å få vedtaket om minnesmerke på Sørbråten omstøtt. Det foreligger alternative forslag til plassering, både rasteplass langs E16 med utsikt til Utøya og på selve Utøya.

Se også
 Foreslått reguleringsplan for minnested
 Nei til minnesmerke på Sørbråten i Hole (Facebook)

 Referanser 
Sørbråten på Norgeskart.no fra Statens kartverk, besøkt 8. juli 2025

Kategori:Terrorangrepene i Norge 2011
Kategori:Minnesteder og minnesmerker etter terrorangrepene i Norge 2011
Kategori:Bosetninger i Hole